정조 24년
庚申閏四月二十九日卯時上御誠正閣諸承旨持公事入侍時行左承旨金履翼右承旨徐英輔左副承旨崔獻重右副承旨朴奎淳同副承旨嚴耆假注書申在明呂東植記注官金啓濂記事官李存秀以次進伏訖命書傳敎曰禮房承旨馳詣宗廟景慕宮奉審摘奸以來獻重先退英輔等以無公事先退命書傳敎曰大臣備局堂上引見仍敎曰注書持傳敎出去引入次對也賤臣承命出傳與事變假注書南吉寬左議政沈煥之行上護軍李祖源兵曹判書金載瓚行上護軍李秉鼎刑曹判書李得臣吏曹判書徐龍輔知訓鍊院事徐有大禮曹判書李晩秀行護軍申大顯漢城左尹申大謙刑曹參判李漢豐行護軍李書九掌令趙彦哲獻納吳翰源校理金履度正言李東冕偕入進伏煥之等曰日候稍熱聖體若何上曰一樣矣煥之曰寢睡水剌之節何如上曰一樣矣煥之等曰王大妃殿氣候何如上曰一樣矣煥之曰惠慶宮氣候何如上曰一樣矣上曰臺諫入來者誰某誰某耆曰掌令趙彦哲獻納吳翰源正言李東冕入來而執義柳畊在外掌令康聖翊懸病持平申龜朝李重蓮呈辭司諫閔命爀違牌正言金秀臣在外矣命書榻敎曰在外臺諫許遞前望單子入之待下批一體牌招仍敎曰不爲入來之諸臺竝爲催促也吉寬承命出傳上曰領相之行今日當宿何處云耶煥之曰今日當宿開城府云矣上曰右相之不爲簉朝不亦過乎流來之例不足深引而觀其箚語則現告來到之前必欲爲逡巡之端亦難以强起視事矣煥之曰本事雖是流來之例右相所以自引之道似待現告之報來矣上曰昨見前海伯供辭則其所自明以臺疏中下款語有若嫌於入己者然此非如是之事也只當以循襲預下之意納供而已其所云云由於不知段落而然矣祖源曰此供辭以臺疏中瑣屑云云爲自明之端而至於取息等云云尤是不當爲言之事也上曰宰臣體重不得屢度更招姑俟該道之報來而大抵預下旣是謬規而至於莅任未周年屢次貸下尤爲不成說矣煥之曰預下之例只限朔數還償而至於以年爲限果是不善爲之事矣上曰久未得雨爲民事切悶煥之曰雨澤之久閟誠爲悶然而似聞外邑則比京裏稍優云矣上曰京裏之不如外邑尤豈非可異之事乎方農元旱無歲無之而昨年占豐誠是僥倖僥倖之事豈可常有乎今年節候雖曰差晩尙此漠然誠不成說矣上曰次對爲之煥之曰前持平康聖翊上疏批旨內穀品之設庫備置其時大臣筵奏出於爲島民俾免坐待海外之輸致意固美矣爾言亦有意見許令廟堂草記稟處以爲兩便之地事命下矣取見其疏本則以爲濟州頻値歉荒故軫沿邑之貽弊移轉自備局關飭本州收穀豫備其時牧使辦備數千石穀新設別庫分置三邑其爲島民救荒之策爲沿邑除弊之意至矣盡矣然本州自春至秋蜒風瘴雨無日不作雖村閭房屋之內甕罌包橐之儲未及數年腐敗生綠竟爲不可食之物而況土築之庫委積之穀安保其經霾而不敗歷歲而不腐乎臣意則逐年糶糴之穀擇取其精實者換置新庫歲一改色則兩全而無害令廟堂稟處爲辭矣島中儲穀實爲有備無患之道近聞穀品精實倉廒堅牢足可經久而來頭收效專在於典守之有方措置之得宜糴新糶舊量宜改色常使精穀留儲者乃是第一要務向自本司已爲關飭而今此疏辭亦以爲然更爲申飭該牧使之依此擧行且聞牟米雖經瘴濕最不腐傷云當此牟還收捧之時留庫中皮穀之不能耐久者亦以牟米準折隨宜換色尤爲便好以此意一體分付何如上曰依爲之出擧條煥之曰原疏又以牧馬事有所論列而昨年因該牧使狀請甲乙耗縮之數旣令限五年漸次充補則年限未滿之前遽以孶長之新籍移充減損之舊摠殊非重馬政杜後弊之道然而旣奉關問之命待其登聞從後稟處何如上曰依爲之出擧條煥之曰儒臣宋煥箕已陞贊成儒臣李城輔亦經參贊此兩家又當蒙隨品贈爵之典而儒臣不以爵秩自處故尙未受恩典該曹亦不循例擧行云敢此仰達矣上曰尙不爲之云是豈禮待儒臣之道乎今日政追榮敎旨安寶下批可也出擧條命書榻敎曰政官牌招開政煥之曰臣於前府使李汝節事竊有愚見之仰達者矣年前昌原所犯卽濫殺人命也在法當死故臣於伊時以守法二字力言於詢議之時而及其査推獲免一律屢經大霈生還故里於渠可謂起死爲生矣其罪旣不至死而得蒙宥釋之典則物無終棄才必有錄乃淸朝之盛事江界降伍時所爲之難於人臣亦聞之矣近來武弁步趣太不如古心常慨惜而如汝節其先有忠義之臣其人亦有可取正合滌其罪而試其才以開其奮勵自效之路矣分付銓曹隨宜甄用似好而其罪名姑未盡解云故臣敢仰請處分矣上曰卿言好矣罪名分揀相當職甄用可也出擧條上曰李汝節曾經何履歷乎武將中似有知之者矣漢豐曰曾經邊地矣上曰然則相當職爲水使矣煥之曰然矣煥之曰罰不及而賞延世者堯舜之善政也臣雖無似白首丹衷惟在於堯舜吾君而已今有以子之干犯而其父不得爲應資者臣若不言是負臣心矣尹永僖永儀俱得以侍從名則在朝籍而其父年過應資尙不得下批三代辟人尙不及子況以子而枳父豈不有乖於聖朝孝理之政乎玆敢仰達而伏俟處分矣上曰今聞果然今日政加資下批可也出擧條煥之曰日前臺啓退訟之京兆堂上請施譴罷之典矣前左尹李得濟聞是始訟時堂上而與退訟之該堂同爲被勘有關刑政合有分揀之道故敢此仰達矣上曰依爲之出擧條上曰今番副使以知申出疆而不爲辭免之疏故問於政院則以爲以承旨出疆則自前無辭免之例云是豈成說乎所帶之銜雖是漫職亦當陳疏辭免況承宣之任尤當自別矣煥之曰宰臣出疆所帶職名陳疏祈免例也行都承旨李集斗以近密之職兼藥院之任辭陛有日尙無辭疏揆以格例殊涉未安從重推考何如上曰依爲之出擧條仍命就座上曰注書出去知入臺諫去來如有入來者與之偕入也吉寬承命出傳與持平李重蓮申龜朝正言金履載偕入進伏載瓚曰武南收用今將自兵批隨窠區處而雖是復舊擧行之事不可不一番稟定矣宣傳官中樞府都摠府及守部廳自當無礙差除而至於訓鍊院則便同文臣之槐院蔭官似不可擬議武兼卽以武臣而兼宣傳官之謂也無論文兼武兼元無以蔭直差之例故頃因下敎取考曹上久遠政案及該院該廳先生案則上下近數百年之間初無武南曾經之槪見者矣前後文蹟考據無處則臣曹無以指一擧行事係官方合有定制下詢大臣處之何如上曰大臣之意何如煥之曰官制變通未可輕議而聞兵判所奏南行武臣於中樞府都摠府及宣傳守部三廳曾有通瀜注擬之例云今亦先從已例調用似好矣上曰可據文蹟考出間依此爲之可也載瓚曰然則宣傳官不必以蔭窠差代自今通瀜備擬何如上曰依爲之出擧條秉鼎曰春秋大一統之義尊王爲重雖以紫陽綱目及續綱目言之漢之後主宋之帝昺皆爲正統則況我朝之於皇朝又況弘光帝以後相承繼統未去者乎臣今始得見故判書鄭昌順編次史略第八卷則弘光以下皆以王號無難書之刊行京外竊不勝掩卷駭惋之至伏惟我列聖朝尊周大義炳如日星可以有辭於天下後世惟我殿下尤惓惓於匪風下泉之思凡係此箇義理無不闡揚發揮至有尊周錄撰進之命則如此之書不容仍置亟令弘文館發關冊板所在之嶺營毁撤其板本俾免一世之譏議恐不可已故敢此仰達矣上曰只知南奉朝賀所撰明史事先朝有處分而然者依明史綱目先朝下敎後重刊義例釐正可也出擧條上曰故奉朝賀南有容嘗撰明史而弘光以後三皇帝皆以帝號書之而或有流布之慮故先朝有付丙之敎矣故重臣之不書帝號必以此也若於重臣在世之時言其不可俾勿撰成則可謂都無事矣旣成之書亦不必毁板只令撤去弘光帝以後板本似好諸議以爲何如煥之曰大抵作史有非人人所可爲者重臣事果是不審臣意則似不可以刊行矣祖源曰帝號之不書果不成說臣意則只存崇禎皇帝以前板本而毁去下段似好矣龍輔曰王者有天下之號也其實與帝字無異而後世則王字帝字不無異同此書之不書帝字果有違於尊王之義而若只去下段板本則原書必不成冊子樣子矣書九曰我朝之未奉永曆正朔誠是千古之羞恥今若書以王字傳於來世而有後朱子作則必以爲有愧於春秋尊王之義也此豈不萬萬未安乎我國則惟當尊之爲大統俾來世之人知當初之未奉正朔出於不得已則我朝尊王之義其將永有辭於天下萬世臣意則仍令毁板恐好矣煥之曰雖是下段文字旣欲毁之則盡毁全篇恐好矣上曰亦何必盡爲毁板耶自弘文館關飭嶺營只毁下段板本爲好矣命臺諫進前敎曰前啓只擧末端也彦哲等曰臣謂亟寢罪人鄭致達妻出置罪名命釋之音依前還發配所仍令王府快正典刑宜矣上曰不允出擧條一行十五字刀削彦哲等曰臣謂遲晩後物故罪人啓能亟施孥籍趾賊等凶種快施邦刑獻遂設鞫得情宜矣上曰不允出擧條彦哲等曰臣謂夏賊子女亟施跪斬之典斗恭親屬應坐之類一依适雲例擧行英材斗恒及夏賊屬奴傔連伊夫妻竝嚴鞫得情夬正典刑宜矣上曰不允出擧條彦哲等曰臣謂明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人捧根脚快正王法宜矣上曰不允出擧條彦哲等曰臣謂判書洪檍施以罷職之典宜矣上曰不允出擧條耆謂彦哲等曰在外臺諫已蒙許遞下諭啓辭勿爲仰奏好矣上曰臺啓承批之前承旨豈可爲私語乎雖陳下諭事旣陳之後自當不爲擧行有何所妨乎煥之曰臺臣登筵傳啓事體至嚴而承批之前承宣從傍私語雖緣生疎揆以筵體不可無警同副承旨嚴耆從重推考何如上曰雖曰生疎臺啓何可開口乎遞差可也出擧條上曰掌令初登筵席乎彦哲曰然矣上曰求助之時豈可不言乎無論時政民弊隨所見陳奏也彦哲曰素無留意者不得仰奏矣仍命就座龜朝曰殺獄有國之重典而當此憫旱之時尤宜審愼處也入於錄啓者或已酌處或已疏決無一毫冤枉之端而至於錄啓外許多殺獄或有不當致疑而成疑案或有不當成獄而成獄案道道皆然邑邑如之冤憤愁菀之氣上干天和安知不致災於今日亢暘乎臣謂令該曹嚴飭各道道臣親執審理俾解匹夫匹婦含冤之情上答天譴宜矣上曰依爲之已錄啓中尤宜致審今筵刑判以此請出擧條嚴飭者言甚好一入錄啓便成鐵案此所以示可於司寇長執藝之說也宜使諸道另念審理啓聞可也出擧條龜朝曰近日邪學熾盛於三南漸染於近畿其勢莫遏隱憂無窮雖以驪州楊根言之驪獄所拘至於十餘人之多云而楊根則無人不惑無村不學將至於擧一境盡入於禽獸之域而該倅佯若不知全不禁斷事之寒心莫此爲甚臣謂令廟堂嚴飭三南道臣各別禁戢而楊根郡守鄭東榦不可無警令該府拿問嚴處宜矣上曰自有營邑之臣何必番番關飭乎至於楊根郡守事依爲之出擧條龜朝曰禁軍別將亞於大將統率禁旅爲任不輕而禁軍別將崔東岳冒據多年侵虐難支之弊不一而足多發軍校書員輩稱以摘奸出其不意吹毛覓頉無論事之巨細一竝除汰以月計之多至於四五十人少亦不下二三十人收其料祿作爲私橐或爲宴需之資或爲帖下之物而口傳納馬每在於受祿之後謗言朋興怨聲載路則欲爲彌縫之計造備若干鞭棍草草塞責此亦經年未成一人呼冤猶足以干和況六百禁旅宛轉號呼之狀乎臣謂禁軍別將崔東岳施以竄配之典助虐之軍校書員輩令攸司嚴刑照法以爲懲勵之地宜矣上曰六百禁旅若不一一塗涎謗言何可免也風傳之過實與否亦未可知又或有近似則其罪尤重爲先令該府拿處嚴問捧草供以聞而該曹旣有判堂諸般可覈之端亦令嚴査草記可也出擧條敎重蓮曰臺臣曾是出入邇列之人當此求助之時豈無可言乎重蓮曰一旱跨月春牟辦歉當此捧還之時竝以本色責納則參以事情準捧無路在前如此之時或作租或作錢已多其例今亦就其最歉邑分數執錢而執錢之際倉吏之低仰其弊多端一從詳定價毋敢闊狹之意預令知委歉邑之民庶蒙實惠臣謂令廟堂稟處宜矣上曰依爲之出擧條重蓮曰近來人心不古每於少旱少澇江上富民交相藏穀以待市價之翔貴者自是可痛可駭之事而雖以今者之旱言之以宵旰憂勤之念有臨殿求助之擧而不數日若得一霈則大有之秋亦可期也卽聞市上米價逐日騰踊此必是駔儈刁蹬之致而亦不無民間繹騷之慮臣謂令該署嚴飭毋敢低仰市直宜矣上曰此等事發令反非不擾之義不允出擧條煥之曰都下藏穀之弊甚於外邑臺言若未蒙允可則恐有添高之慮矣上曰雨暘若均適則不令而當自低惠堂以爲何如龍輔曰此非朝家出令之事今此不擾之敎誠爲至當矣重蓮曰淫女定屬自有法意而長湍府使朴基爀稱以廉問初不執贓村女之屬公者幾至八九之多此已萬萬可駭而畢竟屬婢之父不勝冤憤與居間訐訴之人互相爭詰以致結項致命之境則恐其本事之綻露瞞報營門不爲成獄草草句當一境之人無不含憤此亦干和之一端臣謂長湍府使朴基爀令該府拿問嚴覈照法重繩宜矣上曰依爲之爲先嚴飭畿伯星火覈實狀聞而諸道安知無似此抱冤乎今日次對政欲聞此等之說雖非望雨之時如許民隱若不摘發豈不爲干和之端乎刑判旣承筵敎同爲關飭使卽一一登聞莫敢隱諱設或於不必成獄之事若因擧措失當而使無辜致斃者道伯亦宜糾察大者狀勘其倅之意一體嚴飭可也出擧條翰源曰臣謂金甲島爲奴罪人克觀更令王府嚴鞫得情夬正王法宜矣上曰不允出擧條翰源等曰臣謂逆賊尙魯亟施孥戮之典宜矣上曰不允出擧條翰源等曰臣謂濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌宜矣上曰不允出擧條翰源等曰日前憲臣以四罪人傳旨亟下事發啓而商量處分間姑爲停啓矣噫彼四罪人俱是窮天地亘萬古所無之劇逆大懟王章之未行輿情之憤鬱今幾年矣何幸乾斷廓然三司之啓竝蒙允從王章庶可得行輿憤庶可少洩而傳旨之不下今又屢月臣不勝訝惑憂歎之至憲臣旣伏承商量以下之聖敎則固當恭俟處分之不暇而第伏念此等凶逆當時之未行顯戮已極群情之憤惋而三司爭執之啓不可一日無也旣蒙允從之後傳旨之下抑亦一日爲急揆以臺體終不容緘口泯默一向遲待臣謂四罪人傳旨亟賜頒下令攸司卽速擧行之地宜矣上曰當量處出擧條上曰諫臺亦有所奏事乎東冕曰猝地登筵未及思得矣上曰該臺除拜今已數日猝地之云誠爲誤矣承旨書出推考榻敎也東冕曰伏承問備之命更爲避嫌矣上曰如欲引避但當進奏而已何可以當避云云徑先爲說乎仍命書榻敎曰正言李東冕遞差東冕先退履載曰臣言議風采本不合於淸朝耳目之任而適在禁直伏奉薇垣除旨賓對有命合啓體重不得不張皇出肅冒沒登筵而第臣於本院旣經納言則揆以公格不可仍冒請命遞斥臣職上曰依爲之出擧條履載先退翰源曰臣竊伏惟念我聖上二紀臨御一念憂勤以諴小爲祈永之本以重食爲固邦之要祈豐而祼將必親於上辛勸農而絲綸每頒於歲首至誠惻怛有足以感動臣隣德言渙發有足以孚及豚魚八路營邑奉如拱璧蔀屋黎庶信如金石是宜天心上格屢豐爲瑞群生樂業至治從欲水旱之災雖是堯湯之所不免而奈之何壬子極備失稔之後仍又無歲不旱無歲不賑九重勞宵旰之念萬姓極凋瘵之形昨年幸得稍登而歲又將大旱臣於日前憲疏之批如今元旱何暇怡神澄慮之敎不勝奉讀而感涕也第臣於近年來往湖嶺之間飽聞道路萬口之呼冤皆曰災結之直減而賦稅白徵之多也噫嘻爲守宰者旣不能躬査而從實執政又莫察吏奸而覈其舞弄爲道臣者始也不能操切終焉未聞論勘而只以直削爲苟且彌縫之計廟堂之臣只憂國計之耗縮罔念民生之受困夫廟堂直削之故監營直削之監營直削之故守令直削之蓋守令之直削者非削於吏也乃削於民也見削之數旣甚夥然許多公稅無處可辦則雖欲不削於民得乎此實是營邑有司之臣不能仰體俵災惟均之聖意自底不善擧行之罪濱死窮民呼訴無路此足爲干和召災之端而蚩蠢無知之類反疑朝廷之失信思之及此寧不痛心伏願自今爲始分付廟堂使之嚴飭各道道臣以災結事另察守令之能否俾知防奸竇而執實災以嚴黜陟直削之近例永爲禁革俾絶群民呼冤之患焉上曰爾言好矣今年年分事目以此擧條枚擧嚴飭俾有實效可也出擧條翰源曰有國之所以置郵專爲傳命之重而馹騎之病斃凋殘驛民之困窮逃散未有甚於此時誠非細憂臣纔因私行歸自嶺南略有耳剽者雖以嶺南一道言之大馬則其價多至五六百兩小不下三四百兩而道臣之行部與交遞駕轎之用騎馬自是定式而近來謂以瘦弱代以大馬一番經巡在在生病若當盛熱極寒迎送則輒致斃棄收斂立代之際實爲驛民之痼弊有違朝家之法意已極可駭而騎馬則監兵營啓下裨將之因公來往者固當騎之而其外閑散裨將及額外之留在幕中而托公憑私者一皆許騎甚至土校有事來往各邑營吏上下番竝爲責騎馬無卸鞍之隙卒無息肩之日營庫雜物之卜馬馱運已極絡續而公行上京馬之不用井間捧賂越次之習恣行於營吏之手殘郵無力偏被其苦馬空之歎站絶之憂各驛皆然嶺路如此他道可知寧不寒心臣以爲嚴飭各道道臣駕轎之違越定式永爲禁革各營裨將之不得已公行外事涉濫騎者切勿許騎各邑營吏之上下番時濫自責騎者從今爲始各別嚴治禁斷各營卜物皆以營門雇馬載輸而勿爲責驛公行上京馬一依井間均排無或越次而竝爲嚴立科條若有犯者道臣則廟堂察飭裨校吏屬則道臣嚴査竝以濫騎之律照勘以爲殘郵支保之道恐不可已也上曰廟堂行會之頻下各道適爲屑越之歸驛弊則前此申禁何如而然而違式爾奏現發之嶺伯先爲勘罪爲可而此後勤慢更當考察於來頭繡行而處之矣諸道事亦然出擧條翰源曰金山郡官用柴木旣以結納又以戶斂結納則聞是自古詳定足當其用則忽於中年又創每戶加斂二丹木之規班戶有勢初不責納只於窮殘小民成冊以錢代徵厥數夥多云疊徵之謬例雖未知創自何時而年前戶結斂飭敎截嚴之後加斂之錢尙不革去傳說喧騰怨聲載路聞極駭痛此雖小事不奉朝令之關係非細臣以爲令道臣嚴加査實朝飭以後依前疊徵之當該守令照法嚴勘以爲勵百之地焉上曰聞甚駭然依爲之出擧條上曰摠帥已爲分揀而政院之不爲請牌誠駭然矣仍命書榻敎曰摠戎使處分分揀後不卽請牌之當該承旨遞差命次對先退命書榻敎曰承旨前望單子入之待下批牌招察任命書榻敎曰臺職雖重久任亦係不輕司成點下望筒勿施前司成閔命爀仍任仍往講所命書公事判付訖敎賤臣曰臺諫擧條須斯速書入也仍命退承史以次退出